Mazal tov, čiže prianie veľa šťastia Davidovi Levymu, za krok konečne dodržať svoju často opakovanú hrozbu opustiť vládu Benjamina Netanjahua. Bude Levy čakať na úplný pád Bibiho? Alebo prišlo by do úvahy rozlúčiť sa s pravicovou politikou a prejsť k Strane práce, ktorá by mu ideologicky možno viacej sedela? Strane práce už pomaly svitá, že nový líder Ehud Barak, ktorý nahradil brilantného, ale verejnosťou obľúbeného Šimona Peresa, nie je ktovieaká hviezda a magnet pre hlasy voličov. Jeho náhrada Davidom Levym by bola skutočným žolíkom pre Stranu práce v budúcich, pravdepodobne predčasných voľbách.
Levy, bývalý stavebný robotník, urobil závratnú kariéru v Likude, kde sa ho pred rokmi rozhodli zaradiť do svojich radov, aby prilákali sefardských voličov, Židov - pôvodom z arabských krajín. Levy (pôvodom z Maroka) nie je žiadny Janko Ľupták - ťažko na sebe pracoval, vrátane intenzívneho štúdia kopírovania prejavov vynikajúceho orátora, bývalého premiéra Menachema Begina. A dnes perfektne ovláda všetky politické triky s umením "konského handliara". Na ceste ku konečnému cieľu - premiérskemu kreslu - mu prekážal iba Netanjahu, a tak tento "Kráľ Izraela" ako ho niekedy volajú Židia (pôvodom zo severnej Afriky), nezaváhal pred možnosťou napadnúť pred voľbami Bibiho na veľmi citlivom mieste, a to odhaliť jeho zblúdenie z postele manželky do inej spálne. Mimomanželské aféry u popredných izraelských politikov nie sú práve bežné, a tak Bibi spanikáril a pred kamerami televízie priznal: " Mea culpa, mea culpa, ľutujem." Bibi nie je žiadny boháč, aby Sarah z neho alimentami mohla zodrať kožu, a tak mu odpustila, ale za určitých podmienok. Preto vidno Sarah stále po jeho boku...
Vzájomná alergia premiéra a ministra zahraničných vecí pokračuje od prvých dní tejto vlády a stále sa vyostrovala, netaktnosťou Bibiho, ktorý akoby zabúdal, že má aj ministra zahraničných vecí. Bol tu aj "malý" problém - Levy má úplne iný názor a predstavy o mierovom procese.
Životný štandard väčšiny Židov viditeľne stúpol počas posledných rokov. Napriek tomu, z populácie 5 miliónov 700 tisíc duší podľa štatistík žije pod hranicou chudoby, vrátane 300 000 detí. Nemalá časť starších občanov živorí - podobne ako dôchodcovia na Slovensku. V Izraeli nie sú záhradky, kde sa dá niečím vypomôcť. Čo sa týka nezamestnanosti, to je iná story. Izrael zamestnáva približne 300 000 cudzích pracovníkov, ktorí si slušne zarobia. Aj pomocníci v domácnostiach (vrátane stravy a ubytovania) dostanú 700-1000 USD mesačne.
Odchodom Levyho frakcie Gesher (Most) s piatimi mandátmi sa zvýšia problémy Netanjahuovej vlády, aj keď sa jeho verní snažia presvedčiť verejnosť, že práve odchodom Levyho sa bude ľahšie pracovať, pretože aj šomrajúci poslanci sa zjednotia, aby neohrozili svoje aj tak už kolísajúce kreslá.
Bibiho vláda, čo sa týka stability, je najhoršia v histórii Izraela, a to práve pár mesiacov pred oslavami 50. výročia existencie tohto štátu. Nuž, ako ďalej, pán premiér?